Le Mespris de la vie et consolation contre la mort/« Heureus le serviteur officieus et dextre »
# Le Mespris de la vie et consolation contre la mort/« Heureus le serviteur officieus et dextre »

Heureus le serviteur officieus, & dextre Que le maistre benin au logis treuvera Faisant sa volonté, quant il retournera Gouverneur de ses biens il le fera seul estre :

Mais le valet hautain, presumptueus, & traistre Oubliant son devoir, en soy-mesme dira Mon-seigneur au logis si tost ne r’entrera, Sur toute la maison je me veus faire maistre ;

Le maistre en fin retourne, & domtant son orgueil Le fait precipiter en la maison de dueil, Ou claquettent des dens les grincemens funebres.

Tel sera du Seigneur l’advenement dernier Qui jugeant sans appel, envoy’ra prisonnier L’homme peu vigilant aus maisons de tenebres.

